Document ID: 32009R1291

KOMISIJAS REGULA (ES) Nr. 1291/2009
(2009. gada 18. decembris)
par to, kā lauku saimniecību ieņēmumu noteikšanai atlasīt saimniecības, kas iesniedz grāmatvedības pārskatus
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes Regulu (EK) Nr. 1217/2009 (2009. gada 30. novembris), ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Kopienā (1), un jo īpaši tās 5. panta 4. punktu, 6. panta 5. punktu un 7. panta 2. punktu,
tā kā:
(1)
Ar Komisijas 1982. gada 12. jūlija Regulu (EEK) Nr. 1859/82 par to, kā lauku saimniecību ieņēmumu noteikšanai atlasīt saimniecības, kas iesniedz grāmatvedības pārskatus (2), Regulas (EK) Nr. 1217/2009 īstenošanas vajadzībām tika noteikts saimniecību ekonomiskā lieluma slieksnis un to saimniecību skaits, kas iesniedz grāmatvedības pārskatus.
(2)
Ar Komisijas 2008. gada 8. decembra Regulu (EK) Nr. 1242/2008 par Kopienas klasifikācijas izveidi lauku saimniecībām (3) tika ieviests jauns jēdziens - “ekonomikas lielums” jeb ekonomiskais lielums, ko tagad izsaka euro valūtā, - un grozīti daži citu klasifikācijas kritēriji.
(3)
Pēc grozījumiem, kas izdarīti ar Padomes Regulu (EK) Nr. 1791/2006 (4), ir jāņem vērā Bulgārijas un Rumānijas apgabali. Precizitātes labad jāizdara dažas papildu izmaiņas Regulā (EEK) Nr. 1859/82. Tāpēc skaidrības labad Regula (EEK) Nr. 1859/82 ir jāatceļ un jāaizstāj ar šo regulu.
(4)
To saimniecību atlase, kas iesniedz grāmatvedības pārskatus, jāveic vienotā veidā katrā apgabalā, un šajā nolūkā jānosaka sīki izstrādāti noteikumi, lai īstenotu attiecīgos Regulas (EK) Nr. 1217/2009 noteikumus.
(5)
Saimniecības, kuras ir analizējamas saistībā ar lauku saimniecību grāmatvedības datu tīklu, ir lauku saimniecību struktūrapsekojumu un Kopienas vai valsts mēroga skaitīšanu objekts.
(6)
Dati, kas pieejami, lai izstrādātu saimniecību atlases plānu katram pārskata gadam, un atšķirīgais lauksaimniecības stāvoklis dažādās dalībvalstīs nosaka nepieciešamību pieņemt atšķirīgu ekonomiskā lieluma slieksni dažādās dalībvalstīs un reizēm pat dažādos apgabalos.
(7)
Pieredze liecina, ka datu tīkla darbība tiek atvieglota, ja pieļauj, ka apgabalos atlasītais to saimniecību skaits, kas iesniedz grāmatvedības pārskatus, var atšķiries 20 % robežās, ar nosacījumu, ka netiek samazināts katrai dalībvalstij noteiktais to saimniecību kopskaits, kas iesniedz grāmatvedības pārskatus.
(8)
Šāda pasākuma finanšu vadība ir sarežģīta, tāpēc ar Komisijas 1983. gada 13. jūlija Regulu (EEK) Nr. 1915/83 par konkrētiem sīki izstrādātiem īstenošanas noteikumiem attiecībā uz uzskaiti ar mērķi noteikt lauku saimniecību ienākumus (5) katrai dalībvalstij ir noteikti ierobežojumi attiecībā uz to saimniecību grāmatvedības pārskatu kopējo skaitu, kuri ir pienācīgi aizpildītu un par kuriem ir tiesības saņemt Kopienas finansējumu. Skaidrības un konsekvences labad tas ir jāatspoguļo šajā regulā. Nosakot to saimniecību kopskaitu, kas katrā apgabalā iesniedz grāmatvedības pārskatus, ir jāpieļauj elastīgums, ja ir ievērots attiecīgajai dalībvalstij noteiktais to saimniecību kopskaits, kas iesniedz pārskatus.
(9)
Atlases plānā ir jāiekļauj obligāts elementu minimums, kas šo plānu darītu derīgu izmantošanai lauku saimniecību grāmatvedības datu tīkla mērķiem.
(10)
Atlases plāna vajadzībām apsekojuma objekts ir jāstratificē pa apgabaliem, kas uzskaitīti Regulas (EK) Nr. 1217/2009 pielikumā, un atbilstīgi Regulā (EK) Nr. 1242/2008 definētajām saimnieciskās darbības un ekonomiskā lieluma kategorijām.
(11)
Atlases plāns jāizstrādā pirms attiecīgā pārskata gada sākuma tā, lai to varētu apstiprināt, pirms to sāk izmantot, lai atlasītu saimniecības, kas iesniedz grāmatvedības pārskatus. Tomēr attiecībā uz 2010. pārskata gadu dalībvalstīm ir vajadzīgs ilgāks laikposms atlases plāna izstrādei, jo visi vajadzīgie atsauces avoti nav pieejami pietiekami ilgu laiku iepriekš. Tāpēc ir lietderīgi paredzēt atšķirīgu laikposmu minētajam pārskata gadam izstrādātā atlases plāna paziņošanai.
(12)
Regulu (EK) Nr. 1242/2008 piemēro no 2010. pārskata gada, tāpēc arī šī regula jāpiemēro no tā paša gada.
(13)
Šajā regulā paredzētie pasākumi ir saskaņā ar Kopienas Lauku saimniecību grāmatvedības datu tīkla komitejas atzinumu,
IR PIEŅĒMUSI ŠO REGULU.
1. pants
Definīcijas
Šajā regulā izmanto šādas definīcijas:
a)
“lauku saimniecība” ir lauksaimniecības uzņēmums, kā tas definēts Kopienas lauksaimniecības apsekojumos un skaitīšanās;
b)
“klasifikācija” nozīmē Kopienas lauku saimniecību klasifikāciju, kas izveidota ar Regulu (EK) Nr. 1242/2008.
2. pants
Ekonomiskā lieluma robeža
2010. pārskata gadam (12 secīgie mēneši, kas sākas laikā no 2010. gada 1. janvāra līdz 2010. gada 1. jūlijam) un turpmākiem pārskata gadiem Regulas Nr. 1217/2009 5. pantā minētais ekonomiskā lieluma slieksnis ir šāds:
-
:
Beļģija
:
EUR 25 000
-
:
Bulgārija
:
EUR 2 000
-
:
Čehija
:
EUR 8 000
-
:
Dānija
:
EUR 15 000
-
:
Vācija
:
EUR 25 000
-
:
Igaunija
:
EUR 4 000
-
:
Īrija
:
EUR 4 000
-
:
Grieķija
:
EUR 4 000
-
:
Spānija
:
EUR 4 000
-
:
Francija
:
EUR 25 000
-
:
Itālija
:
EUR 4 000
-
:
Kipra
:
EUR 4 000
-
:
Latvija
:
EUR 4 000
-
:
Lietuva
:
EUR 4 000
-
:
Luksemburga
:
EUR 25 000
-
:
Ungārija
:
EUR 4 000
-
:
Malta
:
EUR 4 000
-
:
Nīderlande
:
EUR 25 000
-
:
Austrija
:
EUR 8 000
-
:
Polija
:
EUR 4 000
-
:
Portugāle
:
EUR 4 000
-
:
Rumānija
:
EUR 2 000
-
:
Slovēnija
:
EUR 4 000
-
:
Slovākija
:
EUR 15 000
-
:
Somija
:
EUR 8 000
-
:
Zviedrija
:
EUR 15 000
-
:
Apvienotā Karaliste (izņemot Ziemeļīriju)
:
EUR 25 000
-
:
Apvienotā Karaliste (tikai Ziemeļīrija)
:
EUR 15 000.
3. pants
To saimniecību skaits, kas iesniedz grāmatvedības pārskatus
Katrai dalībvalstij, kā arī katram apgabalam noteiktais to saimniecību skaits, kas iesniedz grāmatvedības pārskatus, ir norādīts pielikumā.
To katrā apgabalā atlasīto saimniecību skaits, kas iesniedz grāmatvedības pārskatus, 20 % robežās var atšķirties no pielikumā minētā skaita, ja ir ievērots attiecīgajai dalībvalstij noteiktais to saimniecību kopskaits, kas iesniedz grāmatvedības pārskatus.
4. pants
Atlases plāns
To saimniecību atlases plānam, kas iesniedz grāmatvedības pārskatus, jānodrošina šādu saimniecību kopuma reprezentativitāte.
Tas ietver:
a)
plāna sagatavošanas pamatelementus, proti:
-
ziņas par statistikas izziņas avotiem,
-
kārtību, kādā apsekojuma objektu stratificē pa apgabaliem, kas uzskaitīti Regulas (EK) Nr. 1217/2009 pielikumā, un atbilstīgi klasifikācijā definētajām saimnieciskās darbības un ekonomiskā lieluma kategorijām,
-
kārtību, kādā nosaka atlases procentu katrā stratā,
-
kārtību, kādā atlasa saimniecības, kas iesniedz pārskatus;
b)
apsekojamo saimniecību iedalījumu pa klasifikācijā definētajām saimnieciskās darbības un ekonomiskā lieluma kategorijām (ievērojot atbilstību vismaz pamatkategorijām); un
c)
to saimniecību skaitu, kas jāatlasa katrā pieņemtajā stratā.
5. pants
Paziņošana
Katru gadu dalībvalstis paziņo Komisijai par 4. pantā minēto atlases plānu ne vēlāk kā divus mēnešus pirms attiecīgā pārskata gada sākuma.
Tomēr atlases plānu 2010. pārskata gadam paziņo ne vēlāk kā vienu mēnesi pirms minētā pārskata gada sākuma.
Paziņojumus izdara elektroniski, izmantojot informācijas sistēmas, ko Komisija vai dalībvalstis darījušas pieejamas kompetentajām iestādēm.
Ziņojamās informācijas formai un saturam jāatbilst paraugiem, kas ar informācijas sistēmu starpniecību sniegti dalībvalstīm. Minētos paraugus un izmantojamās metodes pielāgo un atjaunina pēc tam, kad ir informēta Kopienas Lauku saimniecību grāmatvedības datu tīkla komiteja.
Dalībvalsts kompetentās iestādes ir atbildīgas par paziņojumu datu ievadīšanu un atjaunināšanu informācijas sistēmās saskaņā ar attiecīgajām iestādēm piešķirtajām piekļuves tiesībām.
6. pants
Atcelšana
Regulu (EEK) Nr. 1859/82 atceļ no 2010. gada 30. jūnija.
Atsauces uz atcelto regulu uzskata par atsaucēm uz šo regulu.
7. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. pārskata gada.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 18. decembrī

Labels: 18
19
6